**Lenni Hämeenaho** (s. 7. marraskuuta 2004 Kajaani) on suomalainen jääkiekkoilija, joka edustaa SM-liigajoukkue Porin Ässiä. Hän on pelipaikaltaan oikea laitahyökkääjä. Hämeenaho laukoo oikealta.

Ura
---

### Seuraura

Hämeenaho aloitti jääkiekkoilun omien sanojen mukaan nelivuotiaana. Hän on Kajaanin Hokin kasvatti ja pelasi siellä kevääseen 2018 asti, kunnes Hämeenaho siirtyi 13-vuotiaana yhdessä isoveljensä Veikan kanssa Ylivieskan Jääkarhujen C-nuoriin, kun Hokilla oli epävarmuus saada kasaan C-nuorten joukkue. Myös koko Hämeenahon perhe muutti Ylivieskaan. Lenni oli joukkueen paras pistemies sekä C-nuorten Mestiskarsinnoissa tehoilla 20+26=46 että C-nuorten Mestiksessä tehoilla 8+19=27.

Kaudeksi 2019–2020 Hämeenaho siirtyi yhdessä veljensä Veikan ja puolustaja Valtteri Viirretin kanssa YJK:sta tryoutin kautta Porin Ässiin, kun seuran valmennuspäällikkö Jaakko Välimaa otti heihin yhteyttä. Koko Hämeenahon perhe muutti veljesten jääkiekkoilun perässä Poriin. Lenni Hämeenaho oli C-nuorten SM-karsinnoissa Ässien paras pistemies, maalintekijä ja syöttäjä tehoilla 20+30=50. C-nuorten SM-sarjassa hän jakoi kymmenellä osumallaan joukkueen sisäisen maalipörssin voiton Juuso Rajalan kanssa. Kaudella 2020–2021 Hämeenaho voitti koko U18 SM-sarjan piste-, maali- ja syöttöpörssin tehoilla 23+37=60. Hän teki peräti 14 tehopistettä enemmän kuin pistepörssissä toiseksi sijoittunut joukkuetoveri Jesperi Kaukonen, mutta pistepörssin voittajalle myönnettävää Matti Hagman -palkintoa ei kuitenkaan jaettu, kun koronavirusrajoitukset vähensivät joidenkin joukkueiden ottelumääriä. Hämeenaho palkittiin kuitenkin koko U18 SM-sarjan parhaana pelaajana Esa Tikkanen -palkinnolla ja hänet valittiin ensimmäiseen tähdistökentälliseen.

Kaudella 2021–2022 Hämeenaho oli tehoilla 21+16=37 Ässien U20-joukkueen toiseksi paras maalintekijä ja neljänneksi paras pistemies. Hän jakoi koko U20 SM-sarjan maalipörssin kolmannen sijan TPS:n Vili Munkin, Tapparan Oskari Luodon ja HPK:n Tomi Palon kanssa. Hämeenaho valittiin sarjan marraskuun kuukauden tulokkaaksi. Hän debytoi kauden aikana myös miesten peleissä, kun tammikuussa 2022 Ässät lainasi Hämeenahon ja kuusi muuta pelaajaa toistaiseksi voimassa olevilla sopimuksilla Mestis-joukkue Kokkolan Hermekseen hakemaan pelituntumaa, kun Ässien U20-joukkueen pelit olivat tauolla koronavirusrajoitusten vuoksi. Hämeenaho pelasi siellä kolme runkosarjaottelua ilman tehopisteitä.

Huhtikuussa 2022 Hämeenaho teki Ässien kanssa kolmivuotisen SM-liigasopimuksen. Hän teki liigadebyyttinsä 17-vuotiaana kauden 2022–2023 avauskierroksella 14. syyskuuta 2022 vieraissa Tampereen Ilvestä vastaan. Hämeenaho merkittiin Ässien nelosketjun oikeaan laitaan Kalle Myllymaan ja Niklas Appelgrenin viereen. Hän sai ottelussa jääaikaa 13.26 minuuttia. Hämeenaho avasi maalitilinsä SM-liigassa kahdella osumallaan 29. lokakuuta 2022 vieraissa KooKoota vastaan. Hän oli Ässien 4–3-tappioon päättyneessä ottelussa mukana joukkueensa jokaisessa maalissa ja Hämeenaholle merkittiin teholukema +3. Miika Katajainen valitsi hänet ottelun Alumnien tähtien kolmostähdeksi. Hämeenaho vakiinnutti paikkansa Ässien kolmosketjussa ja hän pelasi tulokaskautensa aikana kaikkiaan 51 runkosarjaottelua tehopistein 9+12=21 ja kahdeksan playoff-ottelua tehopistein 3+1=4. Hämeenaho jakoi pudotuspeleissä joukkueen sisäisen maalipörssin voiton Joachim Rohdinin ja Jesse Joensuun kanssa.

Hämeenahosta povattiin ennakkoon parhaimmillaan mahdollista ensimmäisen kierroksen varausta NHL:n varaustilaisuudessa 2023. Lopulta New Jersey Devils varasi hänet toisella kierroksella numerolla 58.

Hämeenahon kausi 2023–2024 Ässissä alkoi vahvasti, kun hän teki 13 ensimmäisessä ottelussa kahdeksan maalia ja Hämeenaho johti myös koko SM-liigan maalipörssiä. Kauden edetessä hänen maalitahtinsa kuitenkin hiipui Ässien heikomman jakson mukana. Hän teki kauden aikana lopulta 46 runkosarjaottelussa tehot 14+17=31, joilla Hämeenaho oli joukkueen paras maalintekijä ja toiseksi paras pistemies Jan-Mikael Järvisen jälkeen. Ässien SM-liigakauden päätyttyä hän vahvisti pudotuspeleissä seuran U20-joukkuetta, jossa Hämeenaho voitti Suomen-mestaruuden.

### Maajoukkueura

Hämeenaho pelasi alle 20-vuotiaiden MM-kilpailuissa vuosina 2023 ja 2024, joista jälkimmäisessä turnauksessa hän oli neljällä osumallaan Suomen paras maalintekijä. Hämeenaho valittiin Slovakiaa vastaan pelatun puolivälieräottelun päätteeksi joukkueensa ottelun parhaaksi pelaajaksi.

Hän pelasi myös alle 18-vuotiaiden maailmanmestaruuskilpailuissa vuonna 2022, jolloin Hämeenaho voitti pronssia. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi. Hämeenaho edusti Suomen alle 18-vuotiaiden maajoukkuetta myös Euroopan nuorten olympiafestivaaleilla vuonna 2021. Finaaliottelussa Venäjää vastaan Hämeenaho teki kaksi syöttöpistettä, joista toinen jäi Jere Lassilan tekemän joukkueen 4–3-voittoon päättyneen ottelun voittomaaliksi, joka ratkaisi Suomelle kultaa. Hämeenaho jakoi joukkueen sisäisen pistepörssin voiton Oskari Vuorion, Jere Lassilan ja Aleksanteri Kaskimäen kanssa tehoilla 2+3=5. Yhteensä hän on pelannut 29 nuorten ja 15 poikien maaottelua.

Pelityyli
---------

Ässien silloinen kehitysjohtaja Tommi Kerttula luonnehti Hämeenahoa seuraavasti hänen SM-liigasopimuksensa julkaisemisen yhteydessä huhtikuussa 2022:

> »Lenni on älykäs pelaamaan peliä kahteen suuntaan. Hänellä on kyky tehdä maaleja, mutta myös luoda paikkoja ketjukavereille. Lennin mailataitavuus on huippuluokkaa ja hän pystyy siksi tekemään jäällä asioita, joihin peruspelaaja ei kykene. Mikäli hän onnistuu pysymään terveenä ja tekemään fysiikastaan itselleen vahvuuden, hänen kohdallaan ei ole lasikattoa.» 
> 
> 

Hämeenaho on maininnut esikuvikseen David Pastrňákin ja Artemi Panarinin.

Muuta
-----

Hämeenahon isoveli Veikka pelaa hyökkääjänä Ässien U20-joukkueessa. Veljesten isä Jarmo Hämeenaho edusti omalla urallaan hyökkääjänä Kajaanin Hokkia Mestis-tasolla saakka. Hän valmensi myös poikiaan Hokin F-junioreista C-junioreihin.

Lenni Hämeenaho opiskelee Porin suomalaisen yhteislyseon lukiossa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2020–2021 | Ässät | U20-SM | 1 | 0 | 0 | 0 | 2 | – | – | – | – | – |
| 2021–2022 | Ässät | U20-SM | 42 | 21 | 16 | 37 | 12 | 3 | 0 | 1 | 1 | 0 | U18 | 6 | 2 | 1 | 3 | 2 |
|  | Hermes | Mestis | 3 | 0 | 0 | 0 | 0 | – | – | – | – | – |
| 2022–2023 | Ässät | SM-liiga | 51 | 9 | 12 | 21 | 14 | 8 | 3 | 1 | 4 | 2 | JMM | 5 | 1 | 1 | 2 | 0 |
| 2023–2024 | Ässät | U20-SM | – | – | – | – | – | 6 | 4 | 8 | 12 | 2 | JMM | 7 | 4 | 2 | 6 | 4 |
|  | Ässät | SM-liiga | 46 | 14 | 17 | 31 | 10 | – | – | – | – | – |
| 2 kautta | yhteensä | SM-liiga | 97 | 23 | 29 | 52 | 24 | 8 | 3 | 1 | 4 | 2 |
| 1 kausi | yhteensä | Mestis | 3 | 0 | 0 | 0 | 0 | – | – | – | – | – |

Lähteet
-------

* Lenni Hämeenaho The Internet Hockey Databasessa (englanniksi)
* Lenni Hämeenaho Eurohockey-sivustolla (englanniksi)
* Lenni Hämeenaho *Elite Prospects*. Everysport Media Group AB.  (englanniksi)

### Viitteet

1. 1 2  Esittelyssä U18 MM-pronssia keväällä saavuttanut Lenni Hämeenaho! *instagram.com*.  14.4.2022. HC Ässät Pori Oy. Viitattu 18.9.2022.
2. 1 2 3  Tilastot - Lenni Hämeenaho - Kausi 2022-2023 *liiga.fi*. Jääkiekon SM-liiga Oy. Viitattu 14.9.2022.
3. 1 2 3 4 5  Lenni Hämeenaho *Elite Prospects*. Everysport Media Group AB.  (englanniksi)
4. 1 2  Sihvonen, Varpu: U20 SM: Tulokashyökkääjä Hämeenaho Ässäpakan valttikortti *leijonat.fi*.  16.9.2021. Suomen Jääkiekkoliitto ry – Finlands Ishockeyförbund rf. Viitattu 15.9.2022.
5. 1 2 3  Seppänen, Antti: U18 SM: Ässien tehoketjun laituri ponnisti Kajaanista kohti kirkkaampia valoja – "Haluan tuoda oveluutta ja maalipaikkoja" *leijonat.fi*.  23.10.2020. Suomen Jääkiekkoliitto ry – Finlands Ishockeyförbund rf. Viitattu 15.9.2022.
6. 1 2 3  Laiho, Harri: Koko perheen rohkea ratkaisu *HS.fi*.  16.9.2022. Sanoma Media Finland Oy. Viitattu 18.9.2022.
7. 1 2  Touru, Ville: Tämä perhe on muuttanut ympäri Suomen jääkiekon perässä – nyt poika on maajoukkueen tähti *is.fi*.  31.12.2022. Sanoma Media Finland Oy. Viitattu 13.5.2023.
8. ↑  Elite Prospects - YJK U16 *eliteprospects.com*. Everysport Media Group AB. Viitattu 15.9.2022. (englanniksi)
9. ↑  Elite Prospects - Ässät U16 *eliteprospects.com*. Everysport Media Group AB. Viitattu 15.9.2022. (englanniksi)
10. ↑  Elite Prospects - U18 SM-sarja Stats 2020-2021 *eliteprospects.com*. Everysport Media Group AB. Viitattu 15.9.2022. (englanniksi)
11. ↑  Mennander, Pasi: U18 SM-sarjan kauden 2020–21 palkitut pelaajat ja tähtikentät *leijonat.fi*.  9.4.2021. Suomen Jääkiekkoliitto ry – Finlands Ishockeyförbund rf. Viitattu 15.9.2022.
12. ↑  Elite Prospects - Ässät U20 *eliteprospects.com*. Everysport Media Group AB. Viitattu 15.9.2022. (englanniksi)
13. ↑  Elite Prospects - U20 SM-sarja Stats 2021-22 (Tilastossa ensimmäiseksi sijoittuneen Akseli Mäkisen KooKoo sekä neljänneksi sijoittuneen Topias Kasken ja jaetulle viidennelle sijalle sijoittuneen Veikka Hahlin Jukurit sekä jaetulla neljännelle sijalle sijoittuneen Taneli Kovaniemen Sport eivät pelanneet ylemmässä jatkosarjassa.) *eliteprospects.com*. Everysport Media Group AB. Viitattu 14.4.2024. (englanniksi)
14. ↑  Mennander, Pasi: Ässien Lenni Hämeenaho nimettiin U20 SM-sarjan marraskuun parhaaksi nuoreksi pelaajaksi *leijonat.fi*.  1.12.2021. Suomen Jääkiekkoliitto ry – Finlands Ishockeyförbund rf. Viitattu 15.9.2022.
15. ↑  Ässät lainaa nuoria pelaajia Mestikseen *assat.com*.  13.1.2022. HC Ässät Pori Oy. Viitattu 15.9.2022.
16. ↑  U18 MM-kisoissa pelaava Lenni Hämeenaho jatkaa Ässissä *assat.com*.  22.4.2022. HC Ässät Pori Oy. Viitattu 15.9.2022.
17. ↑  Ilves - Ässät, 14.9.2022 *liiga.fi*.  14.9.2022. Jääkiekon SM-liiga Oy. Viitattu 15.9.2022.
18. ↑  Ilves - Ässät, 14.9.2022 *liiga.fi*.  14.9.2022. Jääkiekon SM-liiga Oy. Viitattu 15.9.2022.
19. ↑  Kookoo - Ässät, 29.10.2022 *liiga.fi*.  29.10.2022. Jääkiekon SM-liiga Oy. Viitattu 30.10.2022.
20. ↑  Sepponen, Roni: Ässien pelaaja-arviot 2022−23: Toivoa herättänyt kausi sisälsi myös pettymyksiä *Jatkoaika.com*.  23.12.2022. Jatkoaika r.y. Viitattu 13.5.2023.
21. ↑  Elite Prospects - Ässät *eliteprospects.com*. Everysport Media Group AB. Viitattu 13.5.2023. (englanniksi)
22. ↑  Nikulin, Antti: Lenni Hämeenaho lähtee hakemaan MM-kullan lisäksi näyttöjä NHL-seuroille: "Varmasti huomioidaan enemmän, jos onnistuu kisoissa" *Jatkoaika.com*.  23.12.2022. Jatkoaika r.y. Viitattu 23.12.2022.
23. ↑  Ässien Hämeenaho nousee kohti ensimmäistä kierrosta – Ykkösvarauksesta ei ole epäselvyyttä *satakunnankansa.fi*.  11.1.2023. Toronto:  Sanoma Media Finland Oy. Viitattu 29.6.2023.
24. ↑  Huotari, Milja: Lenni Hämeenaho vertaa nykyistä U20-joukkuetta viime vuoteen − "Moni pelaaja on ottanut seuraavan askeleen" *Jatkoaika.com*.  22.12.2023. Jatkoaika r.y. Viitattu 14.4.2024.
25. ↑  Ässät - Roster, News, Stats & more *eliteprospects.com*. Everysport Media Group AB. Viitattu 14.4.2024. (englanniksi)
26. ↑  Finland U20 Roster, News, Stats & more *eliteprospects.com*. Everysport Media Group AB. Viitattu 14.4.2024. (englanniksi)
27. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2024. IIHF. Viitattu 14.4.2024. (englanniksi)
28. ↑  BEST PLAYER OF THE GAME SELECTED BY THE TEAM (pdf) *iihf.com*.  1.5.2022. IIHF. Viitattu 15.9.2022. (englanniksi)
29. ↑  Mennander, Pasi: Pikkuleijonat turnausvoittoon Euroopan Nuorten Olympiafestivaaleilla – Venäjä kaatui finaalissa maalein 4–3 – Näin ottelu eteni *leijonat.fi*.  17.12.2021. Suomen Jääkiekkoliitto ry – Finlands Ishockeyförbund rf. Viitattu 15.9.2022.
30. ↑  Elite Prospects - Finland U18 *eliteprospects.com*. Everysport Media Group AB. Viitattu 15.9.2022. (englanniksi)
31. ↑  Lenni Hämeenaho Eurohockey-sivustolla (englanniksi)
32. ↑  Veikka Hämeenaho *Elite Prospects*. Everysport Media Group AB.  (englanniksi)
33. ↑  Jarmo Hämeenaho *Elite Prospects*. Everysport Media Group AB.  (englanniksi)

Ässät – SM-liiga
6 Joensuu (**C**) |
7 Vuori |
8 Zábranský |
10 Virtanen |
14 Ikonen |
15 Karnaranta |
16 Noiva |
19 Juhola |
20 Talaja (**A**) |
21 Matinmikko |
23 Graber |
26 Ojantakanen |
29 Hämeenaho |
34 Heimosalmi |
35 Rovio |
36 Kaarlehto |
37 Määttä |
38 Hellman |
40 Lefebvre |
41 Rubin |
44 Järvinen (**A**) |
49 Viirret |
51 Salmela (**A**) |
61 Viitala |
66 Riekkinen |
70 M. Davidsson |
71 J. Davidsson |
73 Erholtz |
78 Fabre |
86 Knihti |
93 Vanhatalo |
-- Ylitalo  

Valmentajat Härkälä – Turunen – Vidman – Rosendahl